Hiller István (politikus)

Hiller István (Sopron, 1964. május 7. –) magyar történész, politikus, 2006 és 2010 között oktatási és kulturális miniszter, 2004-től 2007-ig az MSZP elnöke, 2014. május 6. és 2022. május 1. között a Magyar Országgyűlés alelnöke. 2016-tól az MSZP választmány elnöke.

Történészi tevékenysége 

Sorkatonai szolgálata után az ELTE Bölcsészettudományi Kar történelem–latin szakán végzett 1988-ban. Egyetemi tanulmányai során az Eötvös Collegium tagja volt, és a Heidelbergi Egyetemen is tanult. Alma materében kapott állást, a középkori és kora újkori magyar történeti tanszéken. 1990-ben egyetemi doktori, majd 1996-ban PhD doktori fokozatot szerzett.

A Magyar Tudományos Akadémia ösztöndíjasa volt, majd tanársegéd, adjunktus. 1999-ben a hallgatók az év oktatójává választották. 2001-ben kapta meg docensi kinevezését.

A magyar mellett felsőfokon beszél latinul, középfokon olaszul, és tárgyalási szinten angolul és németül.

Pártpolitikusi tevékenysége 

1983-ban lépett be az MSZMP-be, majd 1989-ben az MSZP alapító tagja lett. 1999-ben az országos választmány alelnökévé választották, ez volt első fontos szerepe a pártban. 2000-ben beválasztották az országos elnökségbe.

A 2002-es és a 2006-os országgyűlési választáson egyéni képviselőként (Budapest XX.-XXIII. kerületében) beválasztották az Országgyűlésbe. 2003-ban a párt egyik alelnöke lett, majd 2004-ben az MSZP elnökévé választották Szekeres Imre ellenében. Az MSZP az ő pártelnöksége és Gyurcsány Ferenc miniszterelnöksége alatt ért el választási győzelmet 2006-ban.

A 2010-es országgyűlési választásokon pártja országos listájáról nyert országgyűlési képviselői helyet.

A 2014-es magyarországi országgyűlési választásokon szintén a parlamentbe jutott, melynek alakuló ülésén a Magyar Országgyűlés alelnökévé választották.

A 2016-os MSZP tisztújításán megválasztották választmány elnökké, és ezzel átvette Botka László helyét. A 2018-as országgyűlési választáson Budapest 16. választókerületében megválasztották országgyűlési képviselőnek. Az Országgyűlés új ciklusának elején ismét megválasztották az Országgyűlés alelnökének.

A 2021-es magyarországi ellenzéki előválasztáson az MSZP-Párbeszéd szövetség ismét Pesterzsébeten indította, amit hatpárti támogatással nyert meg.

Kormányzati tevékenysége 

A Medgyessy Péter által vezetett kormányban előbb az Oktatási Minisztérium politikai államtitkára, majd kultuszminiszter volt. Miniszteri megbízatásáról 2005 februárjában lemondott, hogy az elkövetkezendő választásra összpontosítson. Helyét Bozóki András vette át.

A 2006-os választási győzelem után Gyurcsány Ferenc őt jelölte oktatási és kulturális miniszternek. Ennek kapcsán Hiller bejelentette, hogy a következő tisztújító kongresszuson nem kíván indulni a pártelnöki posztért. 2007 óta csak alelnöki tisztet lát el.

Magánélete 

Nős, felesége a Budapesti Gazdasági Egyetemen dolgozik, két fiúgyermekük van.

Művei 
Palatin Nikolaus Esterházy. Die ungarische Rolle in der Habsburgerdiplomatie 1625-1645; Böhlau, Wien–Köln–Weimar, 1992 (Esterházy-Studien)

Jegyzetek

Források 

MTI Ki Kicsoda 2009, Magyar Távirati Iroda, Budapest, 2008, 457. old.
Hiller István hivatalos honlapja
Hiller István életrajza az MSZP honlapján
[http:Index.hu Belföld Választás 2018]

Magyar történészek
Eötvös-kollégisták
Magyarország művelődés- és közoktatásügyi miniszterei
Magyar egyetemi, főiskolai oktatók
MSZMP-tagok
MSZP-tagok
A Magyar Országgyűlés alelnökei
Országgyűlési képviselők (MSZP)
Országgyűlési képviselők (2002–2006)
Országgyűlési képviselők (2006–2010)
Országgyűlési képviselők (2010–2014)
Országgyűlési képviselők (2014–2018)
Országgyűlési képviselők (2018–2022)
Országgyűlési képviselők (2022–2026)
Soproniak
A Bajnai-kormány tagjai
A második Gyurcsány-kormány tagjai
A budapesti Fazekas diákjai
1964-ben született személyek
Élő személyek